Jhb-hospitaal: Dringende reëlings nodig vir kankerpasiënteGroot skade is aangerig tydens ‘n brand by die Charlotte Maxeke-hospitaal in Johannesburg (April 2021) (Foto: Twitter) Die Demokratiese Alliansie verwelkom die beplande terugkeer volgende week van pasiënte na veilige dele van die Charlotte Maxeke-hospitaal in Johannesburg, maar alternatiewe reëlings moet dringend getref word vir kankerpasiënte. Jack Bloom, die DA se skadu-LUR van gesondheid, het gesê die bestralingsafdeling by onkologie is in die gedeelte wat beskadig is en sal waarskynlik vir ŉ paar maande lank nie beskikbaar wees nie. Maroela Media het vroeër berig die hospitaal is op 17 April gesluit nadat ŉ brand langer as ŉ dag daar gewoed en groot skade aangerig het. Meer as 800 pasiënte is na 17 ander mediese fasiliteite oor die hele Gauteng heen oorgeplaas. Die brand het die Vrydagaand in ŉ apteek se pakkamer uitgebreek en byna 12 uur lank gewoed voordat brandbestryders dit in bedwang kon bring. Bloom sê die Steve Biko-hospitaal in Pretoria is die enigste ander hospitaal wat bestralingsbehandeling kan doen, maar dié hospitaal is reeds onder druk. “Lewens sal in gevaar gestel word as alternatiewe reëlings nie dringend getref word vir honderde kankerpasiënte van die Charlotte Maxeke-hospitaal nie. Die Gautengse departement van gesondheid moet sy kapasiteit uitbrei deur kankerbestraling te organiseer by beskikbare masjiene in die aande en oor naweke. Hulle moet ook privaat hospitale betaal om staatspasiënte teen kanker te behandel.” Bloom sê alles moet gedoen word om seker te maak die Charlotte Maxeke-hospitaal word so vinnig as moontlik herstel sodat alle spesialis-behandelings so vinnig as moontlik kan hervat.